เอกสารแนบ 2

รายงานคณะกรรมการตรวจสอบ

ประจำปี 2555

คณะกรรมการตรวจสอบบริษัท อัคคีปราการ จำกัด (มหาชน) ประกอบด้วยกรรมการอิสระจำนวน 3
ท่าน โดยเป็นผู้ทรงคุณวุฒิ และมีความเชี่ยวชาญในสายการบริหารองค์กร กฎหมาย บัญชีและการเงิน
ซึ่งกรรมการตรวจสอบทุกท่าน มิได้เป็นผู้บริหาร พนักงาน หรือที่ปรึกษาใดๆ ทั้งในบริษัท
และในกลุ่มบริษัท ดังนี้

  1. นายศักดิ์ชาย วงศ์ชัยสุริยะ ประธานคณะกรรมการตรวจสอบ

  2. นางสาวเบญจวรรณ ประสานศัพท์ กรรมการตรวจสอบ

3. นายประยุทธ วิบูลย์ศิริชัย กรรมการตรวจสอบ

คณะกรรมการตรวจสอบได้ปฏิบัติตามหน้าที่และความรับผิดชอบตามที่ได้รับมอบหมายจากคณะกรรมการบริษัท
ตามที่ระบุในกฎบัตรของคณะกรรมการตรวจสอบ
อันสอดคล้องกับข้อกำหนดของตลาดหลักทรัพย์แห่งประเทศไทย ในรอบระยะเวลาบัญชี สิ้นสุดวันที่ 31
ธันวาคม 2555 คณะกรรมการตรวจสอบมีการประชุมรวมทั้งหมด 8 ครั้ง
ซึ่งคณะกรรมการตรวจสอบทุกท่านเข้าร่วมการประชุมครบทุกครั้ง โดยได้เชิญผู้บริหาร ผู้สอบบัญชี
และหัวหน้าหน่วยงาน ตรวจสอบภายในเข้าร่วมประชุมตามวาระอันควร
ผลการสอบทานของคณะกรรมการตรวจสอบมีสาระสำคัญ สรุปได้ ดังนี้

1.  งบการเงิน พิจารณาสอบทานงบการเงินรายไตรมาสและงบการเงินประจำปี 2555 ของบริษัท
    อัคคีปราการ จำกัด (มหาชน)
    และงบการเงินรวมที่ผ่านการสอบทานและตรวจสอบจากผู้สอบบัญชี
    และให้ความเห็นว่างบการเงินของบริษัท
    มีความเชื่อถือได้โดยปฏิบัติตามมาตรฐานการบัญชีที่รับรองทั่วไป
    พร้อมการเปิดเผยข้อมูลอย่างเพียงพอ รวมถึงได้มีการประชุมกับผู้สอบบัญชี
    โดยไม่มีฝ่ายบริหารของบริษัทเข้าร่วมประชุม 1 ครั้ง
    เพื่อพิจารณาแนวทางและแผนการสอบบัญชี

2.  การแต่งตั้งผู้สอบบัญชี พิจารณาเสนอชื่อผู้สอบบัญชีฯ และค่าตอบแทน
    ก่อนนำเสนอกรรมการบริษัท และ ผู้ถือหุ้นเพื่ออนุมัติ
    โดยการพิจารณาได้คำนึงถึงความเป็นอิสระ ความรอบรู้ทางธุรกิจ ความเชี่ยวชาญ คุณภาพงาน
    และค่าตอบแทน รวมทั้งผลการปฏิบัติงานในปีที่ผ่านมาของผู้สอบบัญชีภายนอก
    สำหรับงบการเงินในรอบระยะเวลาบัญชีปี 2556
    คณะกรรมการตรวจสอบได้พิจารณาแต่งตั้งให้นายสมคิด เตียตระกูล ผู้สอบบัญชีรับอนุญาต
    ทะเบียนเลขที่ 2785 และ/หรือนางสุมาลี โชคดีอนันต์ ผู้สอบบัญชีรับอนุญาต ทะเบียนเลขที่
    3322 และ/หรือ นายโกศล แย้มลีมูล แห่งบริษัท แกรนธ์ ธอนตัน จำกัด เป็นผู้สอบบัญชีบริษัท

3.  การควบคุมภายในและการตรวจสอบภายใน
    พิจารณาสอบทานคู่มือการปฏิบัติงานของฝ่ายตรวจสอบภายใน แผนการตรวจสอบประจำปี
    ผลการตรวจสอบและความคืบหน้าของการดำเนินงานตามแผนเป็นรายไตรมาส ตลอดจน
    ให้คำแนะนำต่างๆ ต่อผู้ตรวจสอบภายในเพื่อเพิ่มประสิทธิภาพและประสิทธิผลในการปฏิบัติงาน
    และมีการควบคุมภายใน ที่เพียงพอ
    รวมถึงพิจารณาสอบทานแบบประเมินความเพียงพอของระบบการควบคุมภายในของบริษัท
    ให้สอดคล้องกับ ระบบการควบคุมภายในปัจจุบัน
    ด้วยการสอบทานความมีประสิทธิผลของระบบการควบคุมภายใน 5 ด้าน อันได้แก่
    องค์กรและสภาพแวดล้อม การบริหารความเสี่ยง การควบคุมปฏิบัติงานของฝ่ายบริหาร
    ระบบสารสนเทศและการสื่อสารข้อมูล และระบบการติดตาม
    พบว่าระบบการควบคุมภายในของบริษัท มีความเพียงพอและเหมาะสมกับสภาพธุรกิจ

4.  รายการที่เกี่ยวโยงกันหรือรายการที่อาจมีความขัดแย้งทางผลประโยชน์
    พิจารณารายการที่เกี่ยวโยงกัน ของบริษัท กับบริษัทย่อย
    รวมทั้งรายการที่อาจมีความขัดแย้งทางผลประโยชน์กับบริษัท ว่า
    การทำรายการดังกล่าวเป็นไปอย่างสมเหตุผล มีเงื่อนไขต่าง ๆ ตามปกติของธุรกิจ
    และเป็นไปเพื่อประโยชน์สูงสุดของบริษัท รวมถึงมีการเปิดเผยข้อมูลอย่างถูกต้อง ครบถ้วน
    เพียงพอ เป็นไปตามกฎหมายและข้อกำหนดของตลาดหลักทรัพย์แห่งประเทศไทย

5.  เรื่องอื่นๆ พิจารณาสอบทานในเรื่องต่างๆ ให้เป็นไปตามข้อกำหนดและระเบียบ
    เพื่อการเสริมสร้างระบบการกำกับดูแลกิจการที่ดี ( Good Corporate Governance)
    ตามแนวทางของสำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย

โดยสรุป คณะกรรมการตรวจสอบเห็นว่าในปีที่ผ่านมาบริษัท
มีการจัดทำรายงานทางการเงินและเปิดเผยข้อมูล
อย่างเพียงพอเป็นไปตามหลักการบัญชีที่รับรองโดยทั่วไป
มีระบบควบคุมภายในที่เพียงพอเหมาะสมกับการดำเนินธุรกิจ รวมถึงปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัท

[]

  (นายศักดิ์ชาย วงศ์ชัยสุริยะ)

  ประธานคณะกรรมการตรวจสอบ

  22 กุมภาพันธ์ 2556